## La Generalitat i Red Eléctrica es reunixen per a avançar en el desenvolupament de les infraestructures elèctriques necessàries per a la Comunitat

*** El director general d’Energia insistix que el desenvolupament industrial de la Comunitat Valenciana requerix “un augment urgent de la infraestructura elèctrica”
* En la reunió s’ha posat en relleu la necessitat de comptar amb una xarxa adequada que garantisca la integració de les energies renovables en el sistema elèctric**

El director general d’Energia i Mines, Manuel Argüelles, ha mantingut una reunió tècnica de treball amb responsables de Red Eléctrica amb l’objectiu de coordinar l’avanç dels projectes de desenvolupament de la xarxa de transport elèctric, inversions fonamentals per a la garantia del subministrament elèctric als sectors productius en la Comunitat Valenciana.

En la reunió, Argüelles ha insistit que el desenvolupament industrial de la Comunitat Valenciana “requerix un augment urgent de la infraestructura elèctrica” que, a més, ha continuat, “és necessari per a seguir amb el procés d’electrificació de l’energia, peça clau per a aconseguir la descarbonització de l’energia i del camí cap a la sobirania energètica”.

Per al responsable d’Energia, “és fonamental per al territori valencià comptar amb un subministrament de qualitat i eficient i incorporar al sistema la nova generació d’origen renovable” i en este sentit, les xarxes de transport elèctric “són determinants i vitals” per al desenvolupament industrial de la Comunitat Valenciana.

El director general ha explicat que les xarxes de transport elèctric han de donar resposta als principals reptes actuals que són “tant la generació d’energia d’origen renovable com donar servici a futurs projectes industrials i la instal·lació d’emmagatzematge que dote la xarxa d’emmagatzematge, estabilitat i fiabilitat”.

Durant la reunió, s’han abordat qüestions relacionades amb la repotenciació de línies elèctriques ja existents, així com la possibilitat d’introduir canvis legislatius que permeten “agilitzar i millorar l’autorització de les xarxes elèctriques” perquè “són essencials per a garantir el subministrament en zones industrials noves o en expansió i per al desenvolupament de les energies renovables”.

Referent a això, ha apuntat que la prioritat del Govern Valencià és “revertir la situació actual del territori valencià i augmentar de manera molt substancial la generació d’energia elèctrica mitjançant fonts d’energia renovable” i en este objectiu “cal desenvolupar la infraestructura necessària que garantisca la integració de tota eixa generació renovable en la xarxa elèctrica”.

Segons ha explicat, per a complir els compromisos en matèria de transició energètica “s’ha d’incrementar la producció d’energia procedent de renovables, però així mateix hem de ser capaços de garantir la seua integració en la xarxa de subministrament i per això, és necessari augmentar la inversió en infraestructures elèctriques i preparar-la perquè siga capaç de connectar i integrar de manera segura més energia renovable”.

En la reunió, també han participat tècnics de la Direcció General d’Energia de la Conselleria i, per part de Red Eléctrica, la delegada a la Comunitat Valenciana, Maite Vela, el director de Projectes, Carlos Oteo, el director de Suport al Desenvolupament d’Instal·lacions, Luis Velasco i el cap del departament de Tramitacions, Carmelo Oyola.

Red Elèctrica és l’operador del sistema elèctric a Espanya i compta amb participació pública. Per a la seua funció de transportista de l’energia elèctrica, gestiona les infraestructures que componen la xarxa de transport i connecten les centrals de generació amb els punts de distribució als consumidors.

Fecha: 06/03/2024